Liggaam in uitgebrande motor gevind | Maroela Media
Foto ter illustrasie (Foto: Unsplash)
Die polisie in Klipgat, noordwes van Soshanguve, ondersoek 'n klag van moord nadat 'n verbrande liggaam in 'n uitgebrande motor by 'n sokkerveld in dié omgewing gevind is.
Die polisie is Donderdag ongeveer 07:00 na die misdaadtoneel ontbied, waar hulle 'n sedan aangetref het wat omtrent heeltemal uitgebrand is. Hulle het boonop die liggaam van 'n man in die motor se kattebak aangetref.
"Die polisie kan nie tans sê presies wat gebeur het nie, maar 'n ondersoek na die voorval duur voort," het kol. Adéle Myburgh, polisiewoordvoerder van Noordwes, gesê. Sy sê die liggaam is moontlik dié van die eienaar van die motor, wat sedertdien as vermis aangemeld is. "Die identiteit van die slagoffer kan egter nog nie bevestig word nie, aangesien die slagoffer onherkenbaar verbrand het en DNS-toetse gedoen sal moet word om die persoon positief te identifiseer."
Enigiemand met inligting wat die polisie kan help om die saak op te los, word versoek om die ondersoekbeampte, ao. Thabo Sekgororoana by 082 520 1588 te bel.
Aaklig. n Mens kan net hoop die slagoffer was dood voordat hulle die kar aan die brand gesteek het.
ons land het so onveilig geword , 1 van die dae gaan ons wat nie so braaf is nie net by die huis bly , te bang om iewers heen te ry , mens weet nie of jy veilig gaan wees nie . wat 'n manier om dood te gaan , verskriklik !